CELEX: 32015R0895
Language: ro
Date: 2015-02-02 00:00:00
Title: Regulamentul delegat (UE) 2015/895 al Comisiei din 2 februarie 2015 de completare a Regulamentului (UE) nr. 508/2014 al Parlamentului European și al Consiliului privind Fondul european pentru pescuit și afaceri maritime în ceea ce privește normele specifice

12.6.2015   
            
            
               RO
            
            
               Jurnalul Oficial al Uniunii Europene
            
            
               L 147/1
            
         REGULAMENTUL DELEGAT (UE) 2015/895 AL COMISIEI
   din 2 februarie 2015
   de completare a Regulamentului (UE) nr. 508/2014 al Parlamentului European și al Consiliului privind Fondul european pentru pescuit și afaceri maritime în ceea ce privește normele specifice
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (1), în special articolul 129 alineatul (1),
   întrucât:
   
               (1)
            
            
               Articolul 129 din Regulamentul (UE) nr. 508/2014 prevede posibilitatea de a stabili condițiile în care sprijinul aprobat de Comisie în temeiul Regulamentelor (CE) nr. 861/2006 (2), (CE) nr. 1198/2006 (3) și (CE) nr. 791/2007 (4) ale Consiliului și al Regulamentului (UE) nr. 1255/2011 al Parlamentului European și al Consiliului (5) poate fi integrat în sprijinul prevăzut de Regulamentul (UE) nr. 508/2014, inclusiv în ceea ce privește asistența tehnică și evaluările ex post.
            
         
               (2)
            
            
               Ar trebui adoptate dispoziții pentru tranziția de la acordarea de sprijin în conformitate cu Regulamentul (CE) nr. 1198/2006 la sprijinul prevăzut de Regulamentul (UE) nr. 508/2014. Evaluarea ex post a programelor finanțate prin Fondul european pentru pescuit (FEP) va furniza informații esențiale pentru a sprijini Raportul strategic pentru perioada de programare următoare, astfel cum se menționează la articolul 53 alineatul (2) din Regulamentul (UE) nr. 1303/2013 al Parlamentului European și al Consiliului (6). Aceste informații vor contribui, de asemenea, la evaluarea impactului care va contribui la pregătirea noului cadru de reglementare pentru fondurile ESI în perioada ulterioară anului 2020.
            
         
               (3)
            
            
               Având în vedere cele de mai sus, prezentul regulament ar trebui să ajusteze datele de finalizare a evaluării ex post a programelor, pentru a ține cont de faptul că termenul stabilit la articolul 50 alineatul (3) din Regulamentul (CE) nr. 1198/2006 nu este compatibil cu un exercițiu de evaluare ex post exhaustiv, deoarece nu va fi posibil pentru un evaluator să examineze impactul programelor în raport cu obiectivele atunci când angajamentele și plățile sunt încă în curs de desfășurare. Într-adevăr, în conformitate cu articolul 55 alineatul (1) din Regulamentul (CE) nr. 1198/2006, perioada de eligibilitate a cheltuielilor în cadrul FEP durează până la 31 decembrie 2015 și, prin urmare, plățile din și către beneficiari în conformitate cu articolul 55 alineatul (1) și articolul 55 alineatul (7) din respectivul regulament pot fi efectuate până la data respectivă. Pe de altă parte, ultima cerere de plată poate fi trimisă Comisiei de către statele membre până la 31 martie 2017, în conformitate cu articolul 86 alineatul (1) litera (a) din Regulamentul (CE) nr. 1198/2006.
            
         
               (4)
            
            
               Prezentul regulament ar trebui, de asemenea, să clarifice că nu este necesar ca statele membre să furnizeze Comisiei raportul anual menționat la articolul 67 din Regulamentul (CE) nr. 1198/2006 până la 30 iunie 2016, deoarece informațiile conținute în acest raport nu vor ajunge la timp pentru includerea în raportul de evaluare ex post menționat la articolul 50 alineatul (3) din Regulamentul (CE) nr. 1198/2006. Odată trimis Comisiei de către statele membre în iunie 2016, raportul va trebui să fie aprobat înainte de a fi examinat și ulterior integrat în baza de evaluare ex post până la 31 decembrie 2016. În plus, aceste informații vor fi incluse în raportul final menționat la articolul respectiv,
            
         ADOPTĂ PREZENTUL REGULAMENT:
   Articolul 1
   Domeniul de aplicare
   Prezentul regulament se aplică evaluării ex post a programelor operaționale și rapoartelor anuale care trebuie transmise de către statele membre, astfel cum se prevede în Regulamentul (CE) nr. 1198/2006.
   Articolul 2
   Evaluarea ex post
   
   Evaluarea ex post menționată la articolul 50 alineatul (3) din Regulamentul (CE) nr. 1198/2006 este finalizată de către Comisie până la 31 decembrie 2016.
   Articolul 3
   Raportul anual de punere în aplicare
   În anul 2016, statele membre nu au obligația de a transmite raportul anual privind punerea în aplicare a programului operațional prevăzut la articolul 67 alineatul (1) din Regulamentul (CE) nr. 1198/2006.
   Articolul 4
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 februarie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 149, 20.5.2014, p. 1.
   
      (2)  Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (JO L 160, 14.6.2006, p. 1).
   
      (3)  Regulamentul (CE) nr. 1198/2006 al Consiliului din 27 iulie 2006 privind Fondul european pentru pescuit (JO L 223, 15.8.2006, p. 1)
   
      (4)  Regulamentul (CE) nr. 791/2007 al Consiliului din 21 mai 2007 de instituire a unui regim de compensare a costurilor suplimentare apărute la comercializarea anumitor produse pescărești din regiunile ultraperiferice Insulele Azore, Madeira, Insulele Canare, Guyana Franceză și Réunion (JO L 176, 6.7.2007, p. 1).
   
      (5)  Regulamentul (UE) nr. 1255/2011 al Parlamentului European și al Consiliului din 30 noiembrie 2011 de instituire a unui program de susținere a continuării dezvoltării unei politici maritime integrate (JO L 321, 5.12.2011, p. 1)
   
      (6)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului. (JO L 347, 20.12.2013, p. 320).